<classify> MAASKOFU na mashehe nchini wamevishauri vyombo vya dola nchini, kufanya uchunguzi wa kina ili kubaini kama tukio la kutekwa kwa mfanyabiashara bilionea nchini, Mohammed Dewji MO linaweza kuwa na uhusiano na jitihada za maadui, kutaka kuihujumu nchi katika harakati za kuleta maendeleo ya haraka.Mwenyekiti wa Kamati ya Kitaifa ya Maadili, Amani na Haki za Binadamu kwa Jamii ya Viongozi wa Dini, Askofu William Mwamalanga alisema ushauri huo ulitolewa katika kongamano la Maaskofu, Mashehe, Wachungaji, Maimamu na Mapadri waliokutana jijini Dar es Salaam jana.Askofu Mwamalanga alisema kupitia kongamano hilo, viongozi wengi wa dini walieleza wasiwasi wao kuwepo kwa uwezekano wa suala la kutekwa kwa mfanyabiashara huyo, kutumika na maadui wa Tanzania katika njama za kuhujumu kazi kubwa inayofanywa na Rais John Magufuli katika kujenga miradi mikubwa ya maendeleo kwa kudhoofisha uwekezaji kutoka nje.Viongozi wa dini wameonesha wasiwasi wao na hivyo wanaomba vyombo husika vifanye kazi hiyo ya kuchunguza kama kitendo hicho cha kumteka MO hakina uhusiano na njama za kutaka kuwatisha wawekezaji waogope kufanya uwekezaji nchini.Tumeazimia sisi viongozi wa dini zote tumsimamie Rais Magufuli ili kuhakikisha jitihada zake za kupambana na umasikini zinashinda na natoa wito kwa Watanzania wote, ikiwa ni pamoja na wale walio katika nchi mbalimbali duniani kuungana na sisi viongozi wa kiroho na Rais Magufuli mpaka MO apatikane akiwa hai, ili kuijengea heshima nchi yetu katika jamii ya kimataifa, amesema Askofu Mwamalanga.Aidha, aliwahimiza viongozi wa dini zote nchini, kushikamana kwa dua ili Tanzania iendelee kuwa nchi ya amani na utulivu na kuidhihirishia dunia kuwa ni sehemu sahihi kuishi na kufanya uwekezaji.Alisema pia viongozi hao wameonya kuwepo kwa taarifa katika mitandao ya kijamii, zinazopotosha kuhusu tukio la kutekwa kwa mfanyabiashara huyo na kuwataka Watanzania kuwa watulivu wakati suala hilo linaendelea kufanyiwa kazi na vyombo vya dola.Shehe Kassimu Hamza alisema Watanzania wanapaswa kuendeleza umoja wao ili kuzuia njama zozote zinazopangwa ili kudhoofisha utekelezaji wa miradi mikubwa ya maendeleo na ulinzi wa rasilimali yakiwemo madini.Alisema wakati Tanzania inashughulikia ujenzi wa miradi mikubwa, kama ujenzi wa Reli ya Kisasa SGR, kufufua Shirika la Ndege ATCL, kujenga Mradi wa Umeme wa Stieglers Gorge, ujenzi wa madaraja ya chini na juu, ujenzi wa barabara, ununuzi wa meli na vivuko, wapo maadui wanaoumizwa na mipango hiyo.METL wakanusha viwanda kufungwaKatika hatua nyingine, uongozi wa Kampuni ya Mohammed Enterprises Ltd METL umekanusha taarifa za kufungwa kwa viwanda vyake, kama ambavyo zimekuwa zikienezwa kupitia baadhi ya mitandao ya kijamii kuanzia juzi.Msaidizi wa Mtendaji Mkuu wa Kampuni hiyo, Barbra Gonzalez, amesema taarifa hizo zinazosambazwa katika mitandao, hazina ukweli wowote na zinapaswa kupuuzwa wakati huu, ambapo juhudi za kumtafuta kiongozi wao mkuu zikiendelea kufanywa.Hata sisi tuliziona taarifa hizi kupitia mitandaoni mbalimbali na tumepokea simu nyingi kutoka kwa marafiki zetu wa karibu pamoja na baadhi ya wafanyakazi waliotaka kufahamu ukweli wa taaraifa hizo...naomba nisisitize kuwa hakuna mpango huo katika kampuni yetu, amesema Gonzalez.Aliutaka umma kuacha kuamini katika habari za uzushi, zinazotolewa kuhusu kampuni hiyo na kuongeza kuwa jukumu la kutoa taarifa zozote kuhusu kampuni hiyo, hazimhusu mtu mwingine zaidi ya Kampuni hiyo ya METL kupitia Ofisi ya Makao Makuu.  <topic>: KITAIFA 